SL Uradni list Evropske unije C 98/22

Obvestilo o začetku delne obnove protidampinške preiskave v zvezi z uvozom nekaterih kompresorjev s poreklom iz Ljudske republike Kitajske

2011/C 98/08

Komisija se je na lastno pobudo odločila za delno obnovo protidampinške preiskave glede uvoza nekaterih kompresorjev s poreklom iz Ljudske republike Kitajske, odprte v skladu s členom 5 Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“). Obnova je omejena na pregled, ali nekatere vrste izdelka spadajo v obseg uporabe protidampinških ukrepov, uvedenih za uvoz nekaterih kompresorjev s poreklom iz Ljudske republike Kitajske.

1. Izdelek

Zadevni izdelek so batni kompresorji (brez črpalk batnih kompresorjev) s pretokom največ 2 kubična metra (m3) na minuto, trenutno uvrščeni pod oznake KN ex 8414 40 10, ex 8414 80 22, ex 8414 80 28 in ex 8414 80 51 ter s poreklom iz Ljudske republike Kitajske.

2. Zadevni ukrep

Zadevni ukrep je dokončna protidampinška dajatev, uvedena Uredba Sveta (ES) št. 261/2008 na uvoz zadevnega izdelka (2) („zadevni ukrep“). Zadevni ukrep je prenehal veljati 21. marca 2010 (3).

3. Razlogi za obnovo

V informacijah, ki jih ima Komisija na voljo, je navedeno, da se zdi, da se t. i. mini kompresorji, tj, kompresorji brez posode za gorivo, ki lahko delujejo na 12-voltno napajanje, ki spadajo v obseg izdelka, razlikujejo od drugi kompresorjev, za katere velja zadevni ukrep. Zato je primerno, da se delno obnovi preiskava glede pojasnila obsega izdelka z možnostjo retroaktivne veljave sklepa od datuma uvedbe zadevnih ukrepov.

4. Postopek

Po posvetovanju s svetovalnim odborom je Komisija ugotovila, da je začetek delne obnove protidampinškega postopka upravičen, zato delno obnavlja protidampinško preiskavo glede uvoza nekaterih kompresorjev s poreklom iz Ljudske republike Kitajske, ki je bila odprta z obvestilom, objavljenim v Uradnem listu Evropske unije (4), v skladu s členom 5 osnovne uredbe.

Komisija bo proučila predložene informacije zainteresiranih strani, da bi ugotovila, ali je mini kompresorje treba izključiti iz področja uporabe protidampinških ukrepov, uvedenih z Uredbo Sveta (ES) št. 261/2008.

Vse zainteresirane strani so vabljene, da izrazijo svoja stališča, predložijo informacije in zagotovijo ustrezna dokazila. Komisija mora te informacije in dokazila prejeti v roku iz točke 5(a) tega obvestila.

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku iz točke 5(b) tega obvestila.

5. Roki

(a) Rok, v katerem se strani lahko javijo in predložijo informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti kakršne koli informacije v 40 dneh po objavi tega obvestila v Uradnem listu Evropske unije, razen če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stran javi v navedenem roku.

(b) Zaslišanja

Vse zainteresirane strani lahko pri Komisiji vložijo tudi zahtevek za zaslišanje v istem 40-dnevnem roku.

6. Pisna stališča in korespondenca

Vsa stališča zainteresiranih strani morajo biti predložena v pisni in elektronski obliki, pri tem pa morajo biti navedeni ime, naslov, elektronski naslov ter številka telefona in telefaksa zainteresirane strani. Če zainteresirana stran ne more predložiti stališč in zahtevkov v elektronski obliki zaradi tehničnih razlogov, mora o tem takoj obvestiti Komisijo.

Vsa stališča in korespondenca, ki jih predložijo zainteresirane strani, za katera je zahtevana zaupna obravnava, so označena z „Limited“ (5).

Če zainteresirane strani predložijo informacije z oznako „Interno“, jim morajo v skladu s členom 19(2) osnovne uredbe priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij. Če zainteresirana stran zaupnim informacijam ne priloži nezaupnega povzetka v predpisani obliki in z zahtevano kakovostjo, takšne zaupne informacije morda ne bodo upoštevane.

Naslov Komisije za korespondenco:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22956505

7. Nesodelovanje

V primerih, ko katera koli zainteresirana stran zavrne dostop do potrebnih informacij, jih ne zagotovi v roku ali znatno ovira preiskavo, se lahko v skladu s členom 18 osnovne uredbe sprejmejo začasne ali dokončne ugotovitve, in sicer pozitivne ali negativne.

Če se ugotovi, da je zainteresirana stran predložila napačne ali zavajajoče informacije, je možno, da te ne bodo upoštevane, uporabijo pa se lahko razpoložljiva dejstva.

Če zainteresirana stran ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stran manj ugoden, kot bi bil, če bi sodelovala.

8. Obdelava osebnih podatkov

Opozarja se, da bodo vsi osebni podatki, zbrani v tej preiskavi, obdelani v skladu z Uredbo (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Unije in o prostem pretoku takih podatkov (6).

9. Pooblaščenec za zaslišanje

Opozoriti je treba tudi, da lahko zainteresirane strani, ki menijo, da imajo težave pri uveljavljanju pravic do obrambe, zahtevajo posredovanje pooblaščenca GD Trade za zaslišanje. Pooblaščenec je posrednik med zainteresiranimi stranmi in službami Komisije, tako da po potrebi posreduje pri postopkovnih vprašanjih, ki vplivajo na zaščito njihovih interesov v postopku, zlasti pri vprašanjih dostopa do dokumentacije, zaupnosti podatkov, podaljšanja rokov ter predložitve pisnih in/ali ustnih stališč.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču Generalnega direktorata za trgovino (http://ec.europa.eu/trade).

(1) UL L 56, 6.3.1996, str. 1. Uredba, ki je bila pozneje nadomeščena z Uredbo Sveta (ES) št. 1225/2009 (UL L 343, 22.12.2009, str. 51).

(2) UL L 81, 20.3.2008, str. 1.

(3) UL C 73, 23.3.2010, str. 39.

(4) UL C 314, 21.12.2006, str. 2.

(5) To je zaupen dokument v skladu s členom 19 Uredbe Sveta (ES) št. 1225/2009 (UL L 343, 22.12.2009, str. 51) in členom 6 Sporazuma STO o izvajanju člena VI GATT 1994 (Protidampinški sporazum). Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(6) UL L 8, 12.1.2001, str. 1.